贈朱省郎
作者：鄭獬
朝代：宋

paragraphs: 蕭灑不羈性，本自出塵埃。
棄去萬物累，健翅天地回。
白髮朱省郎，巀嶪稱高才。
春風如故人，昨日天涯來。
置酒畫堂晚，勸我白玉杯。
調笑脫俗態，高談若風雷。
歸來碧窗靜，殘照寒徘徊。
豈知丈夫志，力劈青雲開。
孤坐淚橫臆，慷慨無良媒。
世事如轉蓬，竟日千萬回。
捩翅凌赤霄，欲拉高山摧。
誰可料前途，使我孤心哀。